Serbia

La Serbia (in serb Србија, Srbija), oficialment Republega de Serbia (in serb Република Србија, Republika Srbija) a l'è una republega de l'Europa balcanega che 'l dà minga in sul mar, con capital Belgrad. 

La confina con l'Ongaria a nord, con la Romania e la Bulgheria a est, con la Macedonia del Nord a sud e con el Montnegher, la Bosnia e Erzegovina e la Croazzia a ovest: la reclama anca el territori del Kosovo, che de facto l'è independent, e cont el che el confina a sud e che ghe toeu via un confin con l'Albania.

Ghe viv circa set milion de persone e l'è un stat a volt indes de desvilup uman, cont un PIB pro capite de circa 13 mila dollar.

La Serbia l'è deventada independenta di otoman del 1878 e la va dent al regn di Serb, di Croat e di Sloven del 1918, che del 1929 el diventa la Jugoslavia, indova che la resta fina al 1992, quand che la se deslengua: l'è restada insema al Montnegher, prima in la Republega Federal de Jugoslavia e poeu in la Serbia e Montnegher fina al 2006, quand che Podgorica l'ha deciadad l'independenza e donca anca la Serbia la torna sovrana.

 Storia 
 Etnogenesi e età de mez 
L'etnogenesi di serb la scomincia in di secoi VI e VII, quand che di tribù slave riven in 'sti territori chi che partegniven a l'Imperi Bizantin domà formalment, jutad anca di guerre che l'Imperi l'era dree a combater in sui alter front.

Quand che 'sti popolazzion juten l'imperator Eracli I a bater i avar ciapen l'autorizazzion formala a viver in la Tessaja e formen anca di stat cussinet, tant 'me el principad de Zeta, in tra l'Imperi e i territori di avar, insì de schivà alter scorribande. Un gran center de 'sti popolazzion chi l'è la fortezza de Ras, che ghe da poeu el nom al stat de la Raška: del 1160 el gran zupan de 'sto stat, el Steven Nemanja, el bat in bataja e 'l manda in esili i fredei, so concorrent, e 'l ciapa el controll de tucc i tribù de la Serbia e de la Zeta, che incoeu l'è el Montnegher.

El Nemanja, al temp de la terza crosada, el proeuva a otegnì el sostegn di crosad, fina a incontrà el Barbarossa a Niš del 1189 e l'ann adree l'imperator bizantin Isach II Angel el reconoss l'independenza de la Serbia: l'abdica, a dàgh la corona serba al fioeul Steven I Prvovenčani e quella de la Zeta al fioeul Vukan, e 'l se retira prima in del monester de Studenica e poeu in sul mont Athos.

El Steven I l'è bon de guarnà l'independenza serba di spinte bizantine e de l'Imperi latin de Costantinopel a liàss con Roma e con la Republega de Venezzia: el se marida con l'Anna Dandola, fioeula del dus de Venezzia Enrigh Dandol e i emissari del papa Onori III l'incontren, con la speranza de meter insema la Gesa serba con quella romana. El fradell Sava el sarà el prim arcivescov de quella gesa chi, e ghe farà 'n incoronazzion noeuva del 1219.

Sota el regn del Steven Uroš II e Steven Uroš III, del 1282 al 1331, la se slarga fina a tocà Macedonia e Bulgheria, ma se vederà el pussee gran splendor sota el Steven Uroš IV, che l'ha regnad del 1331 al 1355, e l'ha fad rivà el so imperi de l'Albania al golf de Corint. In quell temp la Serbia la se destaca del tut del patriarcad de Costantinopel e del 1346 l'arcivescov de Peć l'è fad patriarca de tucc i Serb.

 El domini otoman 

 L'independenza e la Gran Guerra 

 El Regn di Serb, Croat e Sloven, la Jugoslavia e la Segonda Guerra Mondial 

 La Jugoslavia socialista 

 El deslenguament de la Jugoslavia 

 L'independenza noeuva 

 Geografia 

 Partizzion ministrativa 

El paes a l'è spartid in trè region: la Serbia Central, la Voivodina e 'l Kosovo e Metochia: la Serbia Central la gh'ha nissun governo propi, menter la Voivodina a l'è una provincia autonoma. El Kosovo e Metochia a l'è per la costituzzion serba una provincia autonoma anca lu, ma in di facc a l'è governad de la Republega del Kosovo, che Belgrad la reconoss no, dopo che l'è stad mitud sota protetorad di Nazzion Unide.

Gh'è poeu 29 distret, cinch inn in Kosovo e donca inn minga controllad del governo: sota gh'è 168 comun, foeura quei del Kosovo, e gh'è cinch cità fade su de alter comun: Belgrad, Novi Sad, Niš, Vranje e Požarevac.

 Confin contestad e exclave 

El confin in tra la Croazzia e la Serbia in sul Danubi l'è minga ben marcad, e gh'è fina di territori che inn considerad croat de la Serbia e che la Croazzia considera minga i so, e che donca inn in di facc terra nullius, tant che gh'hann fad su di micronazzion tant 'me Liberland, oltra a di isole che, anca se inn de la banda serba del confin, inn governade de la Croazzia.

El comun bosniach de Rudo el gh'ha una frazzion, Međurečje, che l'è exlave in territori serb, serciada per intregh del comun de Priboj: la pupart di servizzi de la località dipenden de la Serbia, la gh'è minga una dovana e 'l 70% di resident gh'hann la citadinanza serba.

 Politega 
 Istituzzion 
La Serbia a l'è una republega parlamentar, con di tendenze semipresidenziai: el president a l'è votad di citadin ogni cinch agn e 'l gh'ha di poder che inn pussee cerimoniai, anca se in di facc inn pussee largh, soratut quand che 'l president l'è de l'istess partid de la magioranza.

Ogni quater ann se vota per l'Assemblea nazzional, el parlament monocameral del Paes, fad su de 250 member. El prim minister a l'è nomnad del president e 'l gh'ha de havégh la fiducia del Parlament e 'l guida el governo de la Serbia.

 Lesg e forze de polizzia 
I tribunai in Serbia inn spartid in trii nivei: el pussee volt a l'è la Suprema Cort de Cassazzion, sota gh'è i Cort d'Apell e al prim nivell i Volt Cort o i Cort Normai. Gh'è anca di tribunai specifegh per i riat minor, el comerci e 'l dirit aministrativ. In del paes a l'è in vigor un sistema de civil law.

L'orden publegh l'è tegnud de la Polizzia, che la gh'ha anca un repart special de Gendarmaria: a gh'è anca un'agenzia de intelligence, l'Agenzia de Intelligence de Sigurezza.

I comun poden havégh di corp de milizzia comunal.

 Forze armade 
I Forze Armade de la Serbia inn sota el controll del Ministeri de la Defesa e inn fade su de l'Armada e de l'Armada de l'Aria e Defesa Aerea: in l'havégh minga sboch in sul mar a gh'è comunque una Flotilia de Fium che la controlla el Danubi, la Sava e la Tisa.

Tradizzionalment l'armada la se fondava in su la coscrizzion, ma del 2011 a l'è professionalizada per intregh: el Paes l'è part de un Individual Partnership Action Plan con la NATO ma el voeul minga andàgh denter, soratut perchè la pupart di citadin l'è contraria per via di bombardament del 1999. L'è anca oservador de l'Organizazion del Tratad per la Sigurezza Colletiva.

A l'è vun di paes de la soa banda che 'l spend pussee per la defesa e anca vun de quei che fann e venden pussee armi.

 Relazzion internazzionai 
La Serbia l'è part di Nazzion Unide, del Consili d'Europa, de l'Organizazzion de la cooperazzion economega del Mar Negher e l'è un paes candidad a andà denter a l'Union europea. L'è anca un osservador de l'Organizazzion mondiala del comerci.

 Dirit e libertà 

 Economia 

 Coltura e tradizzion 

 Demografia 
 Lengov e etnie 
La Serbia a l'è un paes ben sior de etnie, lengov e religion, soratut in la provincia de la Voivodina, che l'è stada sota i Asborgh, indova che gh'è vinticinch comunità nazzionai.

L'etnia de magioranza a l'è quella serba, con di minoranze rilevant de albanes, ongares, bosgnach, macedon, rom, croat, slovach, ruten, bulgher e romen: l'unega lengua oficial in tut el stat a l'è la lengua serba, parlada del 88% de la popolazzion, che l'è una varietà standardizada del serbo-croat scrivuda con l'abecee cirillegh, con l'abecee latin che l'è semper pussee doperad, ma in di bande indova che una minoranza lenguistega l'è pussee del 15% l'è doperada anca la lengua local: i comun de Preševo e Bujanovac doperen l'albanes.

In Voivodina la ministrazzion provincial la dopera anca ongares, slovach, croat, romen e russ.

 Religion 
La religion de magioranza a l'è quella cristiana ortodossa, representada soratut de la gesa ortodossa serba: ghe stann adree el 84% di serb a nivell nazzional e 'l 90% in Serbia Central.

La segonda religion a l'è quella catolega, representada soratut di comunità ongarese e croate e, anca se de rit bizantin, ucraine, che la gh'è soratut in Voivodina. Gh'è anca di comunità protestante pisinine.

I musulman viven soratut in del Sangiacad, in di comun de Preševo e Bujanovac e in del Kosovo. Prima di guerre jugoslave la gh'era anca una gran comunità sefardita, vegnuda dopo di caciade de la Spagna, ma incoeu ne resta una quaj milla.

Ben importanta e esclusiva de la Serbia a l'è la tradizzion de la Slava, celebrazzion del sant protetor de la fameja.

 Riferiment 
Serbia - Dizzionari Storegh de la Svizzera
Serbia - Enciclopedia italiana

 Ligam de foeura 
Sit oficial 

 Alter proget 

 Vos corelade 
Bandera de la Serbia
Stema de la Serbia
Citadinanza serba
Passaport serb
Gesa ortodossa serba